Γνωμοδότηση της Οικονομικής και Κοινωνικής Επιτροπής για την «Ανακοίνωση της Επιτροπής σχετικά με την ανάπτυξη του κοινωνικού διαλόγου σε επίπεδο Κοινότητας»

(97/C 89/12)

Στις 24 Σεπτεμβρίου 1996 και σύμφωνα με το άρθρο 198 της Συνθήκης για την ίδρυση των ΕΚ, η Επιτροπή αποφάσισε να ζητήσει τη γνώμη της Οικονομικής και Κοινωνικής Επιτροπής σχετικά με την ανωτέρω ανακοίνωση.

Το τμήμα κοινωνικών, οικογενειακών, εκπαιδευτικών και πολιτισμικών θεμάτων, στο οποίο είχε ανατεθεί η προετοιμασία των σχετικών εργασιών της ΟΚΕ υιοθέτησε τη γνωμοδότησή του στις 13 Ιανουαρίου 1997 με βάση εισηγητική έκθεση του κ. van Dijk.

Κατά τη 342η σύνοδο ολομέλειας (συνεδρίαση της 29ης Ιανουαρίου 1997), η Οικονομική και Κοινωνική Επιτροπή υιοθέτησε με 78 ψήφους υπέρ, 50 κατά και 20 αποχές την ακόλουθη γνωμοδότηση.

1. Γενικές παρατηρήσεις

1.1. Η ΟΚΕ εκφράζει ικανοποίηση για την ενέργεια της Επιτροπής να εκδώσει αυτήν την σημαντική και ενημερωτική ανακοίνωση.

1.2. Στην εν λόγω ανακοίνωση, η Επιτροπή επικεντρώνει το ενδιαφέρον της σε όλες τις μορφές διαβουλεύσεων που διενεργούνται από τους κοινωνικούς εταίρους σε ευρωπαϊκή κλίμακα.

1.3. Στην ανακοίνωση δεν γίνεται αναφορά στη θέση της Οικονομικής και Κοινωνικής Επιτροπής. Ως συμβουλευτική συνέλευση των εκπροσώπων των οικονομικών και κοινωνικών κλάδων των κρατών μελών, η ΟΚΕ είναι αναπόσπαστο συστατικό του θεσμικού ιστού των Ευρωπαϊκών Κοινοτήτων ().

1.3.1. Στη Συνθήκη αναφέρεται η εξής υποχρέωση σε σχέση με την ΟΚΕ:

«Το Συμβούλιο ή η Επιτροπή οφείλουν να ζητούν τη γνώμη της Οικονομικής και Κοινωνικής Επιτροπής στις περιπτώσεις που προβλέπει η παρούσα Συνθήκη. Δύνανται να ζητούν τη γνώμη της σε κάθε περίπτωση που το κρίνουν σκόπιμο. Η Οικονομική και Κοινωνική Επιτροπή δύναται να λαμβάνει την πρωτοβουλία να διατυπώνει γνώμη στις περιπτώσεις που το θεωρεί σκόπιμο ().»

1.3.2. Η γνωμοδότηση της ΟΚΕ είναι υποχρεωτική για όλα σχεδόν τα θέματα που ενδέχεται να έχουν κοινωνικο-οικονομικές επιπτώσεις με εξαίρεση την ΟΝΕ (), αν και στην πράξη ζητείται η γνώμη της πολλές φορές και στο θέμα αυτό.

1.3.3. Η ΟΚΕ θα διευρύνει στο μέλλον αυτή τη βασική αποστολή, που αποτελεί έκφραση μιας γνήσιας οικονομικής και κοινωνικής δημοκρατίας.

1.3.4. Η σύνθεση της Οικονομικής και Κοινωνικής Επιτροπής αντικατοπτρίζει τις κοινωνικές μεταβολές. Κατά τον τρόπο αυτό διασφαλίζεται, μέσω της ΟΚΕ, η σύνδεση μεταξύ των οργανωμένων κοινωνικών και οικονομικών παραγόντων με τα θεσμικά όργανα της Κοινότητας.

1.3.5. Η ένταξη της ΟΚΕ στη διαδικασία λήψης των αποφάσεων της Κοινότητας είναι απαραίτητη για τον σεβασμό των θεμελιωδών δημοκρατικών αρχών, ιδιαίτερα στην περίπτωση που οι υπεύθυνοι για τη λήψη των αποφάσεων δεν αντιπροσωπεύουν στο σύνολό τους τις ομάδες πολιτών που οι εν λόγω αποφάσεις αφορούν. Η ΟΚΕ ευελπισθεί ότι η Επιτροπή, που αποτελεί το «θεματοφύλακα των Συνθηκών», θα λάβει όλα τα αναγκαία μέτρα προκειμένου να καταστεί υποχρεωτική η έκδοση γνωμοδότησης της ΟΚΕ ακόμη και στις εν λόγω περιπτώσεις.

1.4. Πρόθεση της Επιτροπής με την παρούσα ανακοίνωση είναι η έναρξη διαλόγου, ο οποίος θα πρέπει να οδηγήσει σε συγκεκριμένες προτάσεις στις αρχές του 1997. Για τη διάρθρωση του διαλόγου αυτού υποβάλλονται ερωτήσεις, εκ των οποίων η ΟΚΕ θα απαντήσει σε όσες θεωρεί ότι την αφορούν.

1.5. Η Επιτροπή διακρίνει τον πολιτικό από τον κοινωνικό διάλογο. Στην πρώτη περίπτωση καθορίζεται από αυτήν ποιές οργανώσεις θα κληθούν να εκφέρουν γνώμη. Στη δεύτερη περίπτωση οι οργανώσεις που συμμετέχουν στο διάλογο που καθορίζουν οι ίδιες ποιός θα συμμετάσχει στις διαπραγματεύσεις. Προκειμένου να αυξηθεί το ειδικό βάρος των αποτελεσμάτων των διαπραγματεύσεων θα ήταν σκόπιμο να συμμετέχουν σ' αυτές όσο το δυνατό περισσότερο αντιπροσωπευτικές ευρωπαϊκές οργανώσεις που δραστηριοποιούνται στον κοινωνικοοικονομικό χώρο. Η ΟΚΕ εξέφρασε προσφάτως την άποψή της επί του θέματος αυτού με τη δήλωση ότι οι εκπρόσωποι των σημαντικότερων οικονομικών και κοινωνικών κλάδων (στους οποίους θεωρεί ότι συγκαταλέγονται και οι μικρομεσαίες επιχειρήσεις) πρέπει να συμμετέχουν κατά τον ένα ή άλλο τρόπο σε ένα κατάλληλο σχήμα διαβουλεύσεων ().

1.6. Η διάρθρωση της παρούσας γνωμοδότησης αποκλίνει από την ανακοίνωση της Επιτροπής. Η ΟΚΕ πιστεύει ότι έτσι θα γίνει δυνατό να προσδιορισθούν καλύτερα τα διάφορα είδη διαλόγου σε ευρωπαϊκό επίπεδο, τα οποία ενδιαφέρουν τους κοινωνικούς εταίρους. Κατά την βραχεία περιγραφή των διαφόρων μορφών ευρωπαϊκού διαλόγου, όπου συμμετέχουν οι κοινωνικοί εταίροι, δίδεται κυρίως προσοχή, στα σημεία που ακολουθούν, στη θέση και στο ρόλο των κοινωνικών εταίρων και της Επιτροπής.

1.6.1. Μετά τις γενικές παρατηρήσεις, η ΟΚΕ αναφέρεται στον διακλαδικό κοινωνικό διάλογο (τον επονομαζόμενο και «Διάλογο Val Duchesse»). Στο πρώτο αυτό μέρος, εξετάζει τις διαβουλεύσεις που διεξάγονται από το 1985 με πρωτοβουλία της Επιτροπής. Η Επιτροπή καθορίζει σε συμφωνία με τους κοινωνικούς εταίρους την ημερήσια διάταξη των διαβουλεύσεων, ασκεί καθήκοντα γραμματείας και συμμετέχει στις σχετικές συνεδριάσεις κατόπιν αιτήσεως των κοινωνικών εταίρων. Στον εν λόγω διάλογο συμμετέχουν η ΕΣΣ (Ευρωπαϊκή Συνομοσπονδία Συνδικάτων), η UNICE (Ένωση των Συνομοσπονδιών της Βιομηχανίας και των Εργοδοτών της Ευρώπης) και το ΕΚΔΕ (Ευρωπαϊκό Κέντρο Δημοσίων Επιχειρήσεων).

1.6.2. Στο δεύτερο μέρος, η ΟΚΕ εξετάζει τις διαδικασίες, όπως προβλέπονται στο κοινωνικό πρωτόκολλο. Σε πρώτη φάση (άρθρο 3), η Επιτροπή προσδιορίζει ποιες οργανώσεις πρέπει να κληθούν να γνωμοδοτήσουν βάσει της ενδεχόμενης κατεύθυνσης μιας κοινοτικής δράσης. Σε δεύτερη φάση (άρθρο 4), οι κοινωνικοί εταίροι αποφασίζουν από κοινού με ποιον θέλουν να διαπραγματευθούν. Η Επιτροπή ενημερώνεται για αυτόν τον διάλογο και προσφέρει τις διευκολύνσεις που είναι απαραίτητες για τη διεξαγωγή των συνεδριάσεων, χωρίς να έχει περαιτέρω ανάμιξη. Οι κοινωνικοί εταίροι ενημερώνουν την Επιτροπή για την πορεία των διαπραγματεύσεων.

1.6.3. Στο τρίτο μέρος γίνεται συζήτηση για τον τομεακό κοινωνικό διάλογο. Πρόκειται για τις διαβουλεύσεις των κοινωνικών εταίρων ανά τομέα. Η Επιτροπή διοργανώνει τις σχετικές συνεδριάσεις και ασκεί καθήκοντα γραμματείας. Ο διάλογος σ' αυτή την περίπτωση πραγματοποιείται μέσω ισομερών επιτροπών ή άτυπων ομάδων εργασίας.

1.6.4. Στο τέταρτο μέρος η ΟΚΕ αναφέρεται στις συμβουλευτικές επιτροπές. Οι επιτροπές αυτές είναι τριμερείς: οι εκπρόσωποι των εθνικών αρχών και των εθνικών οργανώσεων των εργαζομένων και των εργοδοτών συμβουλεύουν την Επιτροπή σχετικά με τις υφιστάμενες πολιτικές προθέσεις ή με την πορεία της εφαρμογής συγκεκριμένων μέτρων.

1.6.5. Τέλος, η ΟΚΕ αφιερώνει ένα μέρος της γνωμοδότησής της στη Μόνιμη Επιτροπή για την Απασχόληση (ΜΕΑ). Η σύνθεση της επιτροπής αυτής είναι μοναδική: εκπρόσωποι της Επιτροπής, του Συμβουλίου και των εθνικών οργανώσεων εργοδοτών και εργαζομένων συζητούν για ενδεχόμενα μέτρα στον τομέα της απασχόλησης, υπό την ευθύνη της προεδρίας του Ευρωπαϊκού Συμβουλίου.

1.6.6. Παράλληλα, η ΟΚΕ αναφέρεται και πάλι στον κοινωνικό διάλογο, αυτή τη φορά σε σχέση με την επέκτασή του στις χώρες που δεν είναι ακόμη μέλη της ΕΕ και την αύξηση του ερείσματός του μεταξύ των Ευρωπαίων εργαζομένων και εργοδοτών.

1.7. Η Επιτροπή αναφέρεται μόνο εμμέσως στο διασυνοριακό περιφερειακό κοινωνικού διάλογο. Μέχρι στιγμής άρχισε η εκτέλεση μόνο μερικών πρότυπων προγραμμάτων στα πλαίσια του Euris. Εκτός αυτού, η Επιτροπή δεν αναφέρει τίποτα σχετικά με τον κοινωνικό διάλογο για ορισμένες ομάδες στόχους.

1.8. Ένα σημαντικό ερώτημα κατά τις συζητήσεις για τον ευρωπαϊκό κοινωνικό διάλογο αφορά την αντιπροσωπευτικότητα. Ποιες οργανώσεις μπορούν να θεωρηθούν αντιπροσωπευτικές; Η ΟΚΕ θεωρεί ότι οι αντιπροσωπευτικές οργανώσεις πρέπει να πληρούν τα εξής τέσσερα κριτήρια:

1. Μια αντιπροσωπευτική ευρωπαϊκή οργάνωση πρέπει να εκτείνεται σε ολόκληρη την Ευρωπαϊκή Ένωση. Τούτο σημαίνει ότι οι οργανώσεις-μέλη της επιβάλλεται να έχουν στο ανάλογο διαπραγματευτικό επίπεδο το λιγότερο 3/4 των κρατών της ΕΕ και να επιδιώκουν μια εκπροσώπηση σε όλες τις χώρες της Ένωσης 7

2. στην ευρωπαϊκή οργάνωση πρέπει να έχει δοθεί εκ μέρους των συμμετεχόντων οργανώσεων εντολή να διεξάγει διαπραγματεύσεις σε ευρωπαϊκό επίπεδο 7

3. όλες οι οργανώσεις που συνδέονται με την ευρωπαϊκή πρέπει είτε οι ίδιες είτε μέσω των οργανώσεων που είναι μέλη τους στα κράτη μέλη να είναι αρμόδιες για τη διεξαγωγή διαπραγματεύσεων σε εθνικό επίπεδο, και να μπορούν να εφαρμόζουν στα κράτη μέλη, με βάση την τοπική πρακτική, τις συμφωνίες που επιτυγχάνονται σε ευρωπαϊκό επίπεδο και

4. ευρωπαϊκή οργάνωση επιβάλλεται να αποτελείται από οργανώσεις που θεωρούνται αντιπροσωπευτικές στα κράτη μέλη τους.

1.9. Παράλληλα με αυτή τη μορφή αντιπροσωπευτικότητας έχει σημασία ένα ακόμη θέμα: αν οι κοινωνικοί εταίροι υποβάλλουν τη συναφθείσα συμφωνία στην Επιτροπή με το αίτημα για την κατάρτιση πρότασης αποφάσεως του Συμβουλίου, μπορεί να τεθεί το ερώτημα αν η συναφθείσα συμφωνία είναι προσβατή από οργανώσεις που εκπροσωπούν ικανοποιητικό αριθμό εργαζομένων και εργοδοτών, ενόψει της αναγνώρισης του γεγονότος ότι οι κοινωνικοί εταίροι είναι αυτόνομοι όσον αφορά την επιλογή των διαπραγματευτικών τους εταίρων; Αυτό το ερώτημα δεν είναι δυνατό να απαντηθεί με αριθμητικά στοιχεία βεβαίως είναι απαραίτητο όπως κατά την απάντηση στο ερώτημα αυτό κάθε αντιπροσωπευτική οργάνωση, που πληροί τα κριτήρια, όπως διατυπώνονται στο σημείο 1.8, γίνεται δεκτή, αν το επιθυμεί, στις διαπραγματεύσεις, στο ανάλογο επίπεδο.

2. Ο διατομεακός κοινωνικός διάλογος

2.1. Ο διάλογος μεταξύ UNICE, ΕΚΔΕ και EΣΣ άρχισε οικειοθελώς με αφορμή τον αποκαλούμενο «Διάλογο της Val Duchesse» και είχε ως αποτέλεσμα τη διατύπωση 21 κοινών θέσεων.

2.2. Ήδη στη γνωμοδότησή της σχετικά με την εφαρμογή του Κοινωνικού Πρωτοκόλλου, η Οικονομική και Κοινωνική Επιτροπή ζητούσε να υποστηριχθεί με τον ενδεδειγμένο τρόπο ο κοινωνικός διάλογος. Αν οι κοινωνικοί εταίροι το επιθυμούν μπορούν να επιδιώξουν μια ανεξάρτητη γραμματεία. Αυτό ενισχύει την αυτονομία τους.

Η γραμματεία ασχολείται με τον κοινωνικό διάλογο και τις διαβουλεύσεις, όπως προβλέπεται στις διαδικασίες του πρωτοκόλλου σχετικά με την κοινωνική πολιτική. Σημειωτέον ότι η γραμματεία υποστηρίζει και τον τομεακό κοινωνικό διάλογο ().

Για μια συνοπτική παρουσίαση των καθηκόντων και των αρμοδιοτήτων βλέπε το παράρτημα που επισυνάπτεται.

2.3. Ένα σημαντικό ζήτημα είναι η συμμετοχή στον κοινωνικό διάλογο. Ορθώς παρατηρεί η Επιτροπή ότι «δεν μπορεί να ορίσει αυτή ποιά μέλη της ΟΚΕ θα συμμετάσχουν στον κοινωνικό διάλογο και καλεί τους κοινωνικούς εταίρους να ενισχύσουν οι ίδιοι τον κοινωνικό διάλογο, εξασφαλίζοντας την επαρκή εκπροσώπηση όλων των ενδιαφερομένων συμφερόντων».

2.3.1. Η ΟΚΕ συμφωνεί με την άποψη αυτή. Στα πλαίσια της διεξαγωγής ενός οικειοθελούς διαλόγου, οι κοινωνικοί εταίροι είναι σε θέση να αποφασίζουν οι ίδιοι με ποιόν θα διενεργήσουν διαβουλεύσεις ή θα διαπραγματευτούν. Πρόκειται για αποφάσεις με τις οποίες η Επιτροπή δεν έχει καμία σχέση.

2.3.2. Το θέμα διαφέρει όταν πρόκειται για διαβουλεύσεις που διενεργεί η Επιτροπή σχετικά με προτάσεις της ή όταν οι κοινωνικοί εταίροι έχουν συνάψει μια συμφωνία, η οποία γνωστοποιείται στην Επιτροπή συνοδευόμενη από αίτηση για την υποβολή πρότασης απόφασης του Συμβουλίου. Οι περιπτώσεις αυτές θα εξεταστούν σε ένα από τα επόμενα κεφάλαια του εγγράφου.

3. Ο κοινωνικός διάλογος βάσει του πρωτοκόλλου σχετικά με την κοινωνική πολιτική

3.1. Η Επιτροπή εξέδωσε στο παρελθόν ανακοίνωση για την εφαρμογή της συμφωνίας για την κοινωνική πολιτική, επί της οποίας η ΟΚΕ γνωμοδότησε το Νοέμβριο του 1994 (). Στη γνωμοδότηση αυτή, η ΟΚΕ εφιστά την προσοχή της Επιτροπής σε ορισμένα θέματα, τα οποία κρίνει ότι εξακολουθούν να είναι σημαντικά. Στις συζητήσεις θα συνεκτιμηθούν και οι πρόσφατες εξελίξεις και εμπειρίες.

3.2. Μετά την έκδοση της ανακοίνωσης της Επιτροπής για την εφαρμογή του πρωτοκόλλου σχετικά με την κοινωνική πολιτική, οι διαδικασίες που αναφέρονται σ' αυτήν έχουν εφαρμοστεί ορισμένες φορές ().

3.3. Από τις εμπειρίες αυτές προέκυψε ότι η προθεσμία έξι εβδομάδων που παραχωρούσε η Επιτροπή στους κοινωνικούς εταίρους προκειμένου να απαντήσουν σε ερωτήσεις της ήταν ανεπαρκής.

3.3.1. Στην προαναφερθείσα γνωμοδότησή της, η ΟΚΕ είχε προτείνει την παράταση της προθεσμίας σε οκτώ εβδομάδες, διάστημα που θα έπρεπε να προβλέπει και η ίδια η Επιτροπή για τις σχετικές εργασίες της (). Η προθεσμία αυτή μπορεί να παραταθεί εφόσον συντρέχουν σοβαροί λόγοι.

3.4. Κρίνεται σκόπιμο να ενημερώνονται η ΟΚΕ και το ΕΚ σχετικά με την πορεία των διαπραγματεύσεων. Σε περίπτωση που οι κοινωνικοί εταίροι καταλήξουν σε συμφωνία και την υποβάλλουν σύμφωνα με το άρθρο 4 της Συμφωνίας για την κοινωνική πολιτική στην Επιτροπή ζητώντας από αυτήν να παρουσιάσει σχετική πρόταση στο Συμβούλιο, πρέπει να υποδείξουν τις νομικές πράξεις της προτίμησής τους. Το Συμβούλιο πρέπει να εξετάζει κατά πόσο οι οργανώσεις που υπέγραψαν τη συμφωνία είναι αντιπροσωπευτικές. Η Επιτροπή θα μπορεί να εκτελεί τις προπαρασκευαστικές εργασίες. Πέραν τούτου, τα κοινοτικά όργανα μπορούν να εγκρίνουν ή να απορρίψουν τη συναφθείσα συμφωνία, αλλά όχι να τροποποιήσουν το περιεχόμενό της. Σε διαφορετική περίπτωση θα θιγόταν η αυτονομία των κοινωνικών εταίρων. Το ΕΚ έχει πάντοτε τη δυνατότητα να γνωμοδοτήσει επί της συναφθείσας συμφωνίας, προβαίνοντας παράλληλα σε δηλώσεις σχετικά με την αντιπροσωπευτικότητα.

4. Ο κοινωνικός διάλογος ανά τομέα

4.1. Λόγω της έναρξης του τρίτου σταδίου της ΟΝΕ, η σημασία του ευρωπαϊκού διαλόγου θα αυξηθεί, ιδιαιτέρως σε τομεακό επίπεδο. Κατ' αυτόν τον τρόπο θα αυξηθεί και η στρατηγική σημασία του κοινωνικού διαλόγου ανά τομέα. Οι προτάσεις της Επιτροπής πρέπει να εξεταστούν οπωσδήποτε υπό το φως αυτής της κατάστασης.

4.1.1. Στην ουσία οι επιπτώσεις της ΟΝΕ θα είναι περισσότερο αισθητές σε τομεακό επίπεδο. Αυτό ισχύει ιδιαιτέρως όσον αφορά τους κινδύνους ανάπτυξης δραστηριοτήτων, εγκατάστασης και μετεγκατάστασης επιχειρήσεων και την ποιοτική και ποσοτική εξέλιξη της απασχόλησης.

4.2. Για την περαιτέρω ανάπτυξη του κοινωνικού διαλόγου ανά τομέα μπορεί να αξιοποιηθεί η εμπειρία που έχει συναχθεί με την ΕΚΑΧ. Ιδιαιτέρως, πρέπει να υπάρξει μέριμνα ώστε, μετά τη λήξη της λειτουργίας των συστημάτων της ΕΚΑΧ, να υπάρχουν οι κατάλληλες διαρθρώσεις για την εξακολούθηση του κοινωνικού διαλόγου ανά τομέα.

4.3. Οι διαβουλεύσεις των κοινωνικών εταίρων ανά τομέα σε ευρωπαϊκό επίπεδο πραγματοποιούνται μέσω ισομερών επιτροπών και ανεπίσημων ομάδων εργασίας. Στην πρώτη περίπτωση η σχέση με την κοινή πολιτική της ΕΕ είναι σαφής, πράγμα που δεν ισχύει στη δεύτερη περίπτωση.

4.4. Η Επιτροπή υποδεικνύει τις ευρωπαϊκές οργανώσεις που θα συμμετάσχουν στις διαβουλεύσεις. Αυτές ορίζουν με τη σειρά τους τους εκπροσώπους των εθνικών οργανώσεων που θα συμμετάσχουν στο διάλογο.

4.5. Η Επιτροπή είναι της άποψης ότι ορισμένες ισομερείς επιτροπές και ανεπίσημες ομάδες εργασίας έχουν αποκτήσει υπερβολικά θεσμικό χαρακτήρα.

4.5.1. Για την περαιτέρω ανάπτυξη του κοινωνικού διαλόγου πρέπει να ληφθούν υπόψη διάφορες πτυχές. Η αποτελεσματικότητα είναι σημαντική, το ίδιο ισχύει όμως και για τη συμβολή στη βελτίωση των ευρωπαϊκών εργασιακών σχέσεων. Η αποδοτικότητα των δαπανών πρέπει να ληφθεί υπόψη, χωρίς όμως να αποτελέσει και το μοναδικό κριτήριο.

4.5.2. Η ΟΚΕ είναι της άποψης ότι οι συνεδριάσεις των ισομερών επιτροπών και των ανεπίσημων ομάδων εργασίας πρέπει να αποσκοπούν στην επίτευξη αποτελέσματος. Από την άλλη πλευρά, για την ανάπτυξη του κοινωνικού διαλόγου (ανά τομέα) απαιτούνται τακτικές διαβουλεύσεις. Μόνο κατ' αυτόν τον τρόπο μπορεί να εδραιωθεί και να συντηρηθεί μια σχέση αμοιβαίας εμπιστοσύνης.

4.5.3. Αν η Επιτροπή έχει την πρόθεση να υποστηρίξει την περαιτέρω ανάπτυξη του διαλόγου των κοινωνικών εταίρων σε ευρωπαϊκό επίπεδο, όπως υποχρεούται από το άρθρο 118 Β της Συνθήκης, πρέπει να υπάρξει μέριμνα ώστε οι κοινωνικοί εταίροι να διαθέτουν επαρκείς πόρους για την υλοποίηση του σχετικού διαλόγου.

4.5.4. Αυτό δε σημαίνει ότι αποκλείεται η κριτική εξέταση διαρθρώσεων και τρόπων εργασίας. Σημαντικός παράγοντας κόστους είναι η γλωσσική υποστήριξη. Ο κλαδικός κοινωνικός διάλογος επιβάλλεται να είναι πραγματικός, αποτελεσματικός και να έχει τον κατάλληλο προσανατολισμό. Γλωσσικές υπηρεσίες στοιχίζουν αλλά είναι απαραίτητες για την επιτυχία του κοινοτικού διαλόγου.

4.6. Το πεδίο δραστηριότητας των ισομερών επιτροπών και των ανεπίσημων ομάδων εργασίας δεν πρέπει να περιορίζεται σε κοινωνικά θέματα, αλλά να επεκταθεί και σε οικονομικά θέματα τα οποία επηρεάζουν τις εξελίξεις του εν λόγω τομέα. Ένα ιδιαίτερα σημαντικό θέμα συζήτησης στα πλαίσια του κοινωνικού διαλόγου ανά τομέα αφορά τις επιπτώσεις στο χώρο της απασχόλησης.

4.6.1. Για το λόγο αυτό, η ΟΚΕ υποστηρίζει την άποψη της Επιτροπής ότι την ευθύνη της διεξαγωγής του κοινωνικού διαλόγου (ανά τομέα) δεν πρέπει να επωμίζεται μόνο η ΓΔ V. Πρέπει να επιδιωχθεί η συμμετοχή και άλλων ΓΔ, οι οποίες θα υποχρεωθούν κατ' αυτόν τον τρόπο να διενεργούν σε πρώιμο στάδιο διαβουλεύσεις με τους κοινωνικούς εταίρους με αντικείμενο τις προτάσεις που υποβάλλουν σχετικά με σοβαρά κοινωνικά και οικονομικά θέματα.

4.6.2. Ωστόσο, η ΟΚΕ υποστηρίζει ότι πρέπει να είναι σαφές ποιά ΓΔ είναι σε τελευταία ανάλυση υπεύθυνη για τη διενέργεια διαβουλεύσεων με τους κοινωνικούς εταίρους και για ποιό θέμα. Προτείνει δε να αναλάβει η ΓΔ V το συντονισμό των εργασιών για τη διεξαγωγή του κοινωνικού διαλόγου και να κινητοποιήσει τις άλλες ΓΔ για τη διεξαγωγή διαβουλεύσεων με τους κοινωνικούς εταίρους με αντικείμενο σημαντικά κοινωνικοοικονομικά θέματα.

4.7. Η Επιτροπή επιθυμεί να διερευνηθεί ο αντιπροσωπευτικός χαρακτήρας των οργανώσεων που συμμετέχουν στο διάλογο. Επ' αυτού, η ΟΚΕ διαπιστώνει με έκπληξη ότι η Επιτροπή δεν έχει ορίσει τα απαιτούμενα σχετικά κριτήρια. Κατά την ΟΚΕ, για να μπορέσει να διεξαχθεί μία έρευνα, πρέπει να έχουν καθοριστεί προηγουμένως τα κριτήρια. Η ΟΚΕ παραπέμπει σχετικά στις παρατηρήσεις που διατύπωσε ανωτέρω, στο σημείο 1.8.1.

4.8. Η ΟΚΕ θεωρεί ότι πρέπει να ενισχυθεί σημαντικά η βάση του κοινωνικού διαλόγου, ο οποίος έχει μεγάλη σημασία για την καθιέρωση της κοινωνικής διάστασης και σε επίπεδο τομέων. Πρόκειται για ένα σημαντικό καθήκον για την εκπλήρωση του οποίου σημαντική ευθύνη φέρουν οι οργανώσεις που συμμετέχουν στο διάλογο αυτό. Ο κλαδικός κοινωνικός διάλογος πρέπει να περιορίζεται σε θέματα που αφορούν τον κλάδο.

4.8.1. Η πρόταση της Επιτροπής για τη μείωση του αριθμού των συμμετεχόντων στις ισομερείς επιτροπές δε συμβιβάζεται με το προηγούμενο αίτημα σχετικά με τη διεύρυνση της βάσης του διαλόγου. Κρίνεται σκόπιμη η διαμόρφωση ισομερών επιτροπών και για τους επι μέρους τομείς οι οποίοι χαρακτηρίζονται από ιδιαίτερες διαρθρώσεις και είναι αντικείμενο ειδικών ευρωπαϊκών πολιτικών. Στην περίπτωση που υπάρχει πρόθεση θέσπισης συγκεκριμένων ρυθμίσεων, κρίνεται σκόπιμο οι επιτροπές αυτές να έχουν τη μορφή «ανεπίσημων ομάδων εργασίας». Στο χώρο αυτό έχουν ήδη επιτευχθεί αξιόλογα αποτελέσματα.

5. Διεπαγγελματικές συμβουλευτικές επιτροπές

5.1. Μέχρι στιγμής υπάρχουν οι ακόλουθες συμβουλευτικές επιτροπές:

- συμβουλευτική επιτροπή για την κοινωνική ασφάλιση των διακινούμενων εργαζόμενων 7

- συμβουλευτική επιτροπή για την ελεύθερη κυκλοφορία των εργαζόμενων 7

- συμβουλευτική επιτροπή για την επαγγελματική κατάρτιση 7

- συμβουλευτική επιτροπή για την ασφάλεια και την υγεία στο χώρο εργασίας 7

- συμβουλευτική επιτροπή για την ισότητα ευκαιριών των δύο φύλων 7

- επιτροπή του ΕΚΤ.

5.2. Σε όλες τις ανωτέρω επιτροπές - με εξαίρεση τη συμβουλευτική επιτροπή για την ισότητα ευκαιριών των δύο φύλων - συμμετέχουν άνδρες και γυναίκες από όλη την Ευρώπη που εκπροσωπούν τους εργοδότες, τους εργαζόμενους και το Δημόσιο.

5.3. Καθήκον των επιτροπών αυτών είναι να συμβουλεύουν την Επιτροπή στη χάραξη συγκεκριμένων μέτρων και, ενδεχομένως, να την επικουρούν στην εφαρμογή των λαμβανομένων αποφάσεων.

5.4. Η Επιτροπή συμφωνεί με την άποψη των κοινωνικών εταίρων ότι οι συμβουλευτικές επιτροπές για την κοινωνική ασφάλιση των διακινούμενων εργαζόμενων και για την ελεύθερη κυκλοφορία των εργαζόμενων μπορούν να συγχωνευθούν. Η ΟΚΕ υποστηρίζει αυτή τη θέση.

5.5. Ένα σημαντικό θέμα αφορά τις σχέσεις μεταξύ των συμβουλευτικών επιτροπών στις διαδικασίες που προβλέπονται στο κοινωνικό πρωτόκολλο και στην ανακοίνωση της Επιτροπής για την εφαρμογή του.

5.5.1. Η ΟΚΕ προτείνει την εφαρμογή της ακόλουθης διαδικασίας: Η Επιτροπή συγκαλεί συνήθως τις συμβουλευτικές επιτροπές όταν αυτές έχουν να υποβάλουν μια συγκεκριμένη πρόταση. Κατά την άποψη της ΟΚΕ, η γνώμη των επιτροπών θα πρέπει να ζητείται σε προγενέστερο στάδιο. Κατ' αυτόν τον τρόπο θα είναι σε θέση να επισημαίνουν προβλήματα και να υποδεικνύουν τρόπους για την εξέτασή τους σε ευρωπαϊκό επίπεδο. Η Επιτροπή θα κινεί, στη συνέχεια, διαδικασίες όπως αυτές που αναφέρονται στη συμφωνία για την κοινωνική πολιτική και την ανακοίνωση για την εφαρμογή της.

5.6. Η ΟΚΕ ανησυχεί για τη λειτουργία ορισμένων συμβουλευτικών επιτροπών, κυρίως στους κόλπους του ΕΚΤ.

6. Η Μόνιμη Επιτροπή Απασχόλησης (ΜΕΑ)

6.1. Η σύνθεση της ΜΕΑ είναι μοναδική, διότι σ' αυτήν δεν συμμετέχουν μόνο εκπρόσωποι των κοινωνικών εταίρων και της Επιτροπής, αλλά και του Συμβουλίου.

6.2. Η Επιτροπή διερωτάται κατά πόσο η ΜΕΑ μπορεί να συνεχίσει να λειτουργεί όπως λειτουργούσε μέχρι σήμερα. Ιδιαίτερο πρόβλημα προκαλεί η μη διεξαγωγή συζήτησης και το γεγονός ότι η εξαγωγή συμπερασμάτων αποτελεί αρμοδιότητα του προεδρείου.

6.3. Η ΟΚΕ έχει απευθύνει συχνά έκκληση για την ανεύρεση συγκεκριμένων λύσεων για το πρόβλημα της ανεργίας στην Ευρώπη. Η ΜΕΑ διαδραματίζει έναν ιδιαίτερο ρόλο από την άποψη της απασχόλησης επειδή η σύνθεσή της είναι μοναδική και συμπεριλαμβάνει, εκτός από τους κοινωνικούς εταίρους και την Επιτροπή, και εκπροσώπους του Συμβουλίου. Η ΟΚΕ συμφωνεί ότι πρέπει να αυξηθεί το ειδικό βάρος της ΜΕΑ.

6.4. Ορθώς επισημαίνεται από την Επιτροπή ότι τα αποτελέσματα της διακυβερνητικής διάσκεψης πρέπει να συνεκτιμηθούν και σ' αυτόν τον τομέα. Για το σκοπό αυτό έχουν υποβληθεί ήδη ορισμένες προτάσεις για τις οποίες μπορεί γενικώς να λεχθεί ότι αποδίδουν μεγαλύτερη σημασία στην πολιτική απασχόλησης.

6.5. Οποιοδήποτε θεσμικό καθεστώς και αν αναγνωρισθεί στη ΜΕΑ από την αναθεωρημένη Συνθήκη, η ΟΚΕ συμφωνεί με την άποψη της Επιτροπής ότι πρέπει να υπάρξει καλύτερος συντονισμός της οικονομικής πολιτικής με την πολιτική απασχόλησης. Γι αυτό και συμφωνεί με την άποψη ότι η διάκριση μεταξύ κοινωνικών υποθέσεων, οικονομίας και αγοράς εργασίας είναι τεχνητή.

6.6. Κατά συνέπεια, η Επιτροπή οφείλει να ενημερώνει κάθε χρόνο τους κοινωνικούς εταίρους σχετικά με τις γενικές γραμμές της οικονομικής πολιτικής που πρόκειται να εφαρμοστεί το επόμενο έτος.

6.7. Προκειμένου να βελτιωθεί ο τρόπος εργασίας της ΜΕΑ, η Επιτροπή προτείνει τη σύσταση γραμματείας η οποία θα την επικουρεί κατά την προετοιμασία των εργασιών της.

7. Ο κοινωνικός διάλογος και τα υποψήφια κράτη μέλη της ΕΕ

7.1. Επί του παρόντος, στον κοινωνικό διάλογο συμμετέχουν οργανώσεις από τα κράτη μέλη της ΕΕ και από τις χώρες ΕΖΕΣ, λόγω των επιπτώσεων που έχουν για αυτές οι διαβουλεύσεις που διεξάγονται. Στο διάλογο δε συμμετέχουν οργανώσεις από τις ΧΚΑΕ.

7.2. Ενόψει της πιθανής προσχώρησης των χωρών αυτών στην ΕΕ, η ΟΚΕ κρίνει ότι θα ήταν σκόπιμο να κληθούν να συμμετάσχουν ως παρατηρητές στον κοινωνικό διάλογο. Τούτο θα πρέπει να πραγματοποιηθεί τουλάχιστον κατά την περίοδο που αρχίζουν οι διαβουλεύσεις με την υποψήφια χώρα.

7.2.1. Ενόψει της πρόσφατης πολιτικής και κοινωνικής αστάθειας, προκύπτει σαφώς ότι οι ΧΚΑΕ που επιδιώκουν να προσχωρήσουν στην ΕΕ πρέπει οπωσδήποτε να δημιουργήσουν αμέσως διαρθρώσεις για τη διεξαγωγή κοινωνικού διαλόγου. Οι διαρθρώσεις αυτές αποτελούν τμήμα της διαμόρφωσης δημοκρατικών δομών και οργανωμένων μορφών εκπροσώπησης των κοινωνικών συμφερόντων. Σχετικά με το θέμα αυτό η ΟΚΕ αναπτύσσει εκτενώς τις απόψεις της στις γνωμοδοτήσεις που εξέδωσε το 1996 για την «Πανευρωπαϊκή διάσκεψη για τις μεταφορές και κοινωνικός διάλογος» και για την «Προετοιμασία των συνδεδεμένων κρατών της Κεντρικής και της Ανατολικής Ευρώπης για την ένταξή τους στην ενιαία αγορά της ΕΕ» ().

7.2.2. Η ΟΚΕ θεωρεί θετικό το γεγονός ότι η Επιτροπή δηλώνει στην ανακοίνωσή της ότι είναι διατεθειμένη να υποστηρίξει τους κοινωνικούς εταίρους των χωρών της ΕΕ σε περίπτωση που κληθούν από τους ομολόγους τους στις ΧΚΑΕ να συμμετάσχουν στην προσπάθεια δημιουργίας διασυνδέσεων και όσον αφορά την πρακτική συνεργασία.

7.2.3. Φαίνεται πιθανό ότι δεν είναι απαραίτητο να προσδιοριστούν επακριβώς οι διαρθρώσεις για τον κοινωνικό διάλογο στη φάση της δημιουργίας τους. Εφόσον τα αποτελέσματα δεν θα παραμένουν χωρίς συνέχεια, θα ήταν δυνατό να υπάρξει σκέψη για την καθιέρωση μεθόδων εργασίας που είναι ευέλικτες από άποψη χρόνου και μορφής και προσαρμοσμένες στα εκάστοτε θέματα. Οι κοινωνικοί εταίροι πρέπει να συμμετέχουν μέσω επιλεγμένων προγραμμάτων και συνεργασίας σε συγκεκριμένες περιπτώσεις, ιδιαίτερα μάλιστα σε θέματα που τους ενδιαφέρουν άμεσα. Στην περίπτωση αυτή μπορεί να εξεταστεί η λήψη μέτρων για την πάταξη της γραφειοκρατίας και τη βελτίωση της ποιότητας της επαγγελματικής κατάρτισης.

7.2.4. Η ύπαρξη παρόμοιων συμβουλευτικών οργάνων πρέπει να ληφθεί ιδιαιτέρως υπόψη κατά τις διαπραγματεύσεις για τις συμφωνίες σύνδεσης. Κατόπιν επιμονής της ΟΚΕ, σε ορισμένες συμφωνίες προστέθηκε τουλάχιστον μια κοινοτική δήλωση με βάση την οποία το συμβούλιο σύνδεσης μπορεί να δημιουργήσει ένα συμβουλευτικό όργανο. Σύμφωνα με όλες αυτές τις συμφωνίες σύνδεσης, μπορεί να ζητηθεί η βοήθεια ενός παρόμοιου οργάνου στο οποίο θα συμμετέχουν μέλη της ΟΚΕ και εκπρόσωποι των κοινωνικοοικονομικών κύκλων των ΧΚΑΕ. Η σύσταση παρομοίων οργάνων πρέπει να συμπεριληφθεί και σε όλες τις υπόλοιπες συμφωνίες συνεργασίας και εταιρικής σχέσης.

7.3. Ιδιαίτερη σημασία έχουν τα προγράμματα κοινωνικού διαλόγου, που εκτελούνται στα πλαίσια του προγράμματος Phare, με στόχο την ανάπτυξη και τη σταθεροποίηση των σχέσεων μεταξύ των κονωνικών εταίρων στις ΧΚΑΕ. Στο παρελθόν, δεν υπήρχε επαρκής διάλογος με τους κοινωνικούς εταίρους για την εκτέλεση παρομοίων προγραμμάτων. Εφόσον υπάρχει πρόθεση να χρησιμοποιηθούν τα διαθέσιμα μέσα με τρόπο αποδοτικό και αποτελεσματικό, ο διάλογος με τους κοινωνικούς εταίρους πρέπει να διεξάγεται πριν από την κατάρτιση των ειδικών προγραμμάτων. Στα πλαίσια αυτά επιβάλλεται και η καλύτερη συνεργασία των ΓΔ I και V.

8. Η βάση του διαλόγου

8.1. Η Επιτροπή διαπιστώνει ότι τα αποτελέσματα του κοινωνικού διαλόγου δεν έχουν γίνει ευρέως γνωστά στα μέλη των συνδεδεμένων οργανώσεων. Κατ' αυτόν τον τρόπο υπονομεύεται, μακροπρόθεσμα, η βάση του διαλόγου.

8.2. Η ΟΚΕ συμφωνεί με τη διαπίστωση της Επιτροπής. Για την επιτυχία του σε ευρωπαϊκό επίπεδο ο διάλογος πρέπει να διαθέτει ένα ευρύ έρεισμα. Επ' αυτού επιθυμεί να υποβάλει ορισμένες συστάσεις διακρίνοντας μεταξύ συνδεδεμένων οργανώσεων και μελών.

8.3. Το έρεισμα του διαλόγου στις οργανώσεις μπορεί να ενισχυθεί με την πλήρη συμμετοχή αυτών στις σχετικές διαβουλεύσεις. Παράλληλα, δεν πρέπει να μειωθεί ο αριθμός των συμμετεχόντων στον (τομεακό) κοινωνικό διάλογο, δεδομένου ότι κάτι ανάλογο θα ήταν αντίθετο προς την πρόθεση της Επιτροπής να διευρύνει τη βάση του κοινωνικού διαλόγου.

8.4. Η ενημέρωση των μελών των οργανώσεων που συμμετέχουν στο διάλογο πρέπει κυρίως να βελτιωθεί με την υποστήριξη πρωτοβουλιών των ίδιων των οργανώσεων. Σε πολλές περιπτώσεις αναλαμβάνεται δράση μόνο σε περίπτωση που οι επιπτώσεις μιας κατάστασης γίνονται αμέσως αισθητές στο χώρο εργασίας. Πρέπει να ενισχυθούν οι προσπάθειες που καταβάλλουν οι κοινωνικοί εταίροι σε εθνικό επίπεδο όσον αφορά την παροχή πληροφοριών σχετικά με τις διαδικασίες και τα αποτελέσματα του κοινωνικού διαλόγου.

8.5. Είναι ευκταίο όπως οι γνώσεις που αφορούν τον κοινωνικό διάλογο στο εσωτερικό των οργανώσεων αναπτυχθούν χάρη σε μια προσφυγή στο Ευρωπαϊκό Κέντρο Εργασιακών Σχέσεων της Φλωρεντίας. Το κέντρο αυτό, που επιτρέπει την πρόσβαση σε μεγάλο φάσμα κοινωνικών συνομιλητών, επιβάλλεται να προσαρμοσθεί τόσο όσον αφορά τους ανθρώπινους πόρους του όσο και τις δράσεις που θα αναλάβει. Σημαντικό ρόλο μπορούν επίσης να διαδραματίσουν η ΓΔ Χ και τα ενημερωτικά γραφεία της, καθώς και το Ευρωπαϊκό Ίδρυμα για την Προαγωγή των Συνθηκών Εργασίας και Διαβίωσης.

Βρυξέλλες, 29 Ιανουαρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() Βλ. σχετικώς το άρθρο 195 της Συνθήκης για την Ευρωπαϊκή Ένωση.

() Άρθρο 198 της Συνθήκης για την Ευρωπαϊκή Ένωση.

() Σύμφωνα με τη Συνθήκη, η ΟΚΕ γνωμοδοτεί σύμφωνα με το άρθρο 198. Ειδικότερα, στους «βασικούς τομείς» που ενδιαφέρουν την ΟΚΕ συμπεριλαμβάνονται: η απασχόληση και η κοινωνική πολιτική (άρθρα 118, 118α, 49, 121, 54, 125). Εκπαίδευση και κατάρτιση (άρθρα 126, 127), Ενιαία αγορά (άρθρα 100, 100α), Γεωργία (άρθρα 47), Υπηρεσίες (άρθρο 63), Μεταφορές (άρθρο 75), Φορολογία (άρθρο 99), Δημόσια Υγεία (άρθρο 129), Προστασία των Καταναλωτών (άρθρο 129α), Διευρωπαϊκά Δίκτυα (άρθρο 129δ), Βιομηχανία (άρθρο 130), Οικονομική και Κοινωνική Συνοχή (άρθρο 130β, δ), Ερευνα και Ανάπτυξη (άρθρο 130ι, ο), Περιβάλλον (άρθρο 130σ). Η Συνθήκη προβλέπει επίσης ειδικά τμήματα της ΟΚΕ για τους εν λόγω «βασικούς τομείς», «ιδιαιτέρως» όσον αφορά τη γεωργία και τις μεταφορές.

() Βλέπε γνωμοδότηση της ΟΚΕ, της 10ης Ιουλίου 1996, για την πρόταση απόφασης του Συμβουλίου για το τρίτο πολυετές πρόγραμμα για τις ΜΜΕ, ΕΕ αριθ. C 295 της 7. 10. 1996, σ. 6.

() Σύμφωνα με τις συστάσεις της ΟΚΕ στη γνωμοδότησή της για την Ανακοίνωση της Επιτροπής στο Συμβούλιο και στην ΕΚ για την εφαρμογή του πρωτοκόλλου για την κοινωνική πολιτική (COM(93) 600), σημείο 3.4.3.1. Η γνωμοδότηση υιοθετήθηκε κατά τη σύνοδο ολομέλειας της ΟΚΕ της 24 Νοεμβρίου 1994.

() Γνωμοδότηση για την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για την υποχρεωτική εφαρμογή του πρωτοκόλλου σχετικά με την κοινωνική πολιτική (έγγρ. COM(93) 600 τελικό).

() Έτσι, το καλοκαίρι του 1994 διεξήχθη συζήτηση με αντικείμενο την ενημέρωση και τη δαιβούλευση των εργαζόμενων σε πολυεθνικές επιχειρήσεις. Το 1995 διεξήχθησαν διαπραγματεύσεις που οδήγησαν στη συμφωνία για τη γονική άδεια. Το ίδιο έτος πραγματοποιήθηκαν οι διαβουλεύσεις για την αντιστροφή του βάρους της απόδειξης. Επί του παρόντος διεξάγονται διαπραγματεύσεις σχετικά με τις άτυπες συμβάσεις εργασίας.

() Βλ. σχετικώς τη γνωμοδότηση για την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για την υποχρεωτική εφαρμογή του πρωτοκόλλου σχετικά με την κοινωνική πολιτική (έγγρ. COM(93) 600 τελικό), σημ. 3.4.3.1.

() ΕΕ αριθ. C 204 της 15. 7. 1996, σ. 96 7 ΕΕ αριθ. C 30 της 30. 1. 1997, σ. 59.

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Η ακόλουθη τροπολογία, που έλαβε τουλάχιστον το 1/4 των ψήφων που εκφράστηκαν, απορρίφθηκαν κατά τη συζήτηση.

Το σημείο 1.5 αναδιατυπώνεται ως εξής:

«1.5. Η Επιτροπή διακρίνει τον πολιτικό από τον κοινωνικό διάλογο. Στην πρώτη περίπτωση καθορίζεται από αυτήν ποιες οργανώσεις θα κληθούν να εκφέρουν γνώμη. Η ΟΚΕ καλεί την Επιτροπή να εμπλέξει στη διαβούλευση το σύνολο των οργανώσεων που διαδραματίζουν οικονομικό και/ή κοινωνικό ρόλο. Στη δεύτερη περίπτωση, οι οργανώσεις που συμμετέχουν στο διάλογο καθορίζουν οι ίδιες ποιος θα συμμετάσχει στις διαπραγματεύσεις. Προκειμένου να αυξηθεί το ειδικό βάρος των αποτελεσμάτων των διαπραγματεύσεων θα ήταν ουσιώδες να συμμετέχουν σ' αυτές όσο το δυνατό περισσότερο αντιπροσωπευτικές ευρωπαϊκές οργανώσεις που δραστηριοποιούνται στον κοινωνικοοικονομικό χώρο. Η ΟΚΕ εξέφρασε προσφάτως την άποψή της επί του θέματος αυτού με τη δήλωση ότι οι εκπρόσωποι των σημαντικότερων οικονομικών και κοινωνικών κλάδων (στους οποίους θεωρεί ότι συγκαταλέγονται και οι μικρομεσαίες επιχειρήσεις) πρέπει να συμμετέχουν κατά τον ένα ή άλλο τρόπο σε ένα κατάλληλο σχήμα διαβουλεύσεων (1). Τούτο ισχύει και, ιδίως, για τους εκπροσώπους των γεωργών, των εμπόρων, των συνεταιρισμών και των ελευθέριων επαγγελμάτων που πληρούν τα κριτήρια του σημείου 1.8.1.

(1) Βλ. γνωμοδότηση της ΟΚΕ, της 10ης Ιουλίου 1996, για την πρόταση απόφασης του Συμβουλίου για το τρίτο πολυετές πρόγραμμα για τις ΜΜΕ, ΕΕ αριθ. C 295 της 7. 10. 1996, σ. 6.»Αιτιολογία

Αυτονόητη.

Αποτέλεσμα της ψηφοφορίας

Ψήφοι υπέρ: 80, ψήφοι κατά: 87, αποχές: 16.

Σημείο 3.4

Διαγράφεται η τρίτη φράση. Η ακόλουθη να διατυπωθεί με τον εξής τρόπο:

«Η Επιτροπή εκτελεί τις απαραίτητες προπαρασκευαστικές εργασίες ενώ το Συμβούλιο μπορεί τουλάχιστον να εγκρίνει τη συμφωνία αλλά δεν μπορεί ...»

Αποτέλεσμα της ψηφοφορίας

Ψήφοι υπέρ: 60, ψήφοι κατά: 77, αποχές: 23.

Προστίθεται νέο σημείο 4.5.5

«Η ΟΚΕ ανησυχεί για την έλλειψη διαφάνειας στις συνεδριάσεις των ισομερών επιτροπών και των άτυπων ομάδων εργασίας και προτείνει όπως τα πρακτικά των συνεδριάσεων, με μια περιληπτική, αλλά ουσιαστική έκθεση για τις εργασίες και τις απόψεις των συμμετεχόντων, δημοσιεύονται.»

Αποτέλεσμα της ψηφοφορίας

Ψήφοι υπέρ: 42, ψήφοι κατά: 91, αποχές: 24.

Σημείο 4.7, δεύτερη πρόταση

Να τροποποιηθούν ως εξής:

«Η ΟΚΕ υποστηρίζει την πρόταση αυτή και συνιστά να ορίσει η Επιτροπή σαφή κριτήρια για τις αντιπροσωπευτικές οργανώσεις πριν την έναρξη της έρευνας.»

Αιτιολογία

Με αυτόν τον τρόπο η πρόταση καθίσταται σαφέστερη.

Αποτέλεσμα της ψηφοφορίας

Ψήφοι υπέρ: 39, ψήφοι κατά: 92, αποχές: 20.